정조 0년
丙申十二月二十六日巳時。上御興政堂。大臣備局堂上引見。纂輯堂郞。同爲入侍時。左議政金尙喆。右議政鄭存謙。兼禮曹判書蔡濟恭。行知中樞府事具善復。行工曹判書徐命善。行戶曹判書鄭弘淳。行兵曹判書洪樂性。刑曹判書鄭尙淳。吏曹判書李徽之。行副司直張志恒。行副司直李漢膺。吏曹參判沈履之。右尹金魯鎭。行都承旨洪國榮。大司諫尹弘烈。司諫李謙彬。掌令朴在源。校理李在學。副校理鄭宇淳。正言閔養燮鄭志儉。左參贊李重祜。右參贊黃景源。漢城判尹李福源。左尹李世澤。工曹參判鄭光漢。副司直金夏材。吏曹佐郞李秉模李敬養。左副承旨鄭民始。假注書金勉柱。事變假注書鄭東浚。記注官卜台鎭。記事官林錫喆。以次進伏訖。上曰。奉朝賀領敦寧入來乎。尙喆曰。未及入來。仍進前問候曰。昨日冒寒殿座。終日勞攘。聖體。若何。上曰。一樣矣。王大妃殿氣候。若何。惠慶宮氣候。亦若何。上曰。安寧矣。尙喆曰。此江原監司金履素狀啓也。備陳穡事慘歉之狀。仍請嗣歲種糧之資。忠州可興楊津兩倉米租太。合八千石移劃。船價以元數外他穀上下事。請令廟堂稟旨分付矣。關東民事。非不可念。而忠州兩倉穀簿。亦方枵然。勢不可優劃。米太各一千石。分付該道。使之斛量出給。船價元數外計給。而別定差員。從便輸去之意。一體分付於關東道臣處。何如。上曰。依爲之。尙喆又曰。此江原監司金履素狀啓也。明春合操與巡點。令廟堂稟旨指揮。勸別武都試巡過時設行事。爲請矣。以本道設賑之故。秋操旣停。春操何可行乎。姑令停止。勸別武都試。依例擧行事。分付。何如。上曰。依爲之。尙喆又曰。禁御兩營。新舊番交遞之時。例有合操之擧。而當此凍寒。致傷可慮。今朔則循例替番事。分付。何如。上曰。依爲之。尙喆又曰。罪人就捕時。搜探文書。雖是應行之例。而近聞憑藉此事。直入家內。不但掠取其財産。或有侵辱婦女之擧云。事之驚駭。莫甚於此。此後文書搜探外。若有此等之弊。則當該羅將。隨現重繩。不能檢飭之都事。亦難免論責。以此嚴飭。何如。上曰。各別嚴飭。可也。竝出擧條上曰。禁府都事。實官若不足。則當差出假都事。而此亦有相換之路。故有此例矣。濟恭曰。假都事號令。不行於下輩。凡百擧行。易致稽滯。故不得已差遣矣。上曰。此後則非不得已之事。勿爲差遣。可也。尙喆曰。捕廳事可憫矣。今番獄事。轉相告引。多般捕捉。而該校輩不善糾察。徒致騷擾。甚可憫也。存謙曰。捕校合爲六十餘人。而久勤只用一窠。渠輩無激勸之道。故如是慢忽。上曰。年前內藏衣襨見失。此前古所無之事。分付捕廳。尙未捉納。此亦不成說矣。存謙曰。非但捕校輩。厭避懈熳。大將數遞。不能申飭而然也。此後則大將久任。責成。好矣。尙喆曰。必擇可堪者。久任。似好矣。上曰。所奏是矣。志恒曰。今因言端。敢此仰達矣。左右廳捕校。合爲六十人。而其中無料。爲十三窠。且有夜巡晝察之勞苦。然在前中路。武士有氣力者。作爲自中之華任。不計利害。莫不願隨行矣。近來則差役。比前倍劇。各處侵責多端。反爲賤役。且不能呈課。則不得不月施嚴棍。故愛惜其身名者。竝皆厭避。欲其隨行者。不過破落戶與賤人之欲爲拔身者。其何以擔當責任哉。料則猝難變通。而其爲久勤。合兩廳每都目一窠矣。廳旣分左右。今若以各廳各一人遷轉。則必多稍優者之願爲隨行。下詢大臣。何如。上曰。大臣之意。何如。尙喆曰。近來捕校之不擇。誠非細憂。苟有益於得人。何惜久勤一窠。依將臣所請。許施。似好矣。上曰。依爲之。出擧條上曰。別軍職初無勤勞之可言。而必用久勤捕校。則勤勞偏多。而無酬勞之典。亦可怪矣。志恒曰。凡用久勤。隨其勤慢苦歇。好矣。樂性曰。久勤中駕前駕後居首。而羽林及事知禁軍次之矣。上曰。凡用久勤之法。隨其勤慢用之。可也。而所謂事知。名實相反。年少癡騃者。輒爲邊將。不成說矣。國榮曰。事知輩。差任屬耳。卽爲邊將。不可謂久勤矣。樂性曰。久勤之法。雖不可變通。此後則定朔限差遣。好矣。上曰。掖隷之差出事知。自朴壽景始。此輩無勤勞而爲邊將。至若捕校。多效勞而每見漏。其在綜核之政。合有變通之道矣。尙喆曰。今則都政不遠。似難變通。過政後。更爲稟正。好矣。上曰。然矣。事知中。所謂道路事知。尤不成說。今政勿爲擧論。可也。又敎曰。掖隷中。差出事知及司謁。事涉如何。此後自兵曹望報。好矣。又敎曰。兵判持入久勤謄錄。樂性持入進伏曰。別單啓下時。事知則每都目遷轉。此有先朝受敎。而舊例則間二都目遷轉矣。尙喆曰。久勤之法。雖兵判。亦不得低昂矣。樂性曰。隨其久勤而用之。故然矣。上曰。今政別軍職。吏兵批誰爲當次乎。樂性徽之曰。兵批則吉文圭。吏批則千世弼矣。上曰。別軍職猝難變通。而額數甚多。除外任猶爲五十餘人。非但冗窠太多。自內浮費。亦不些矣。尙喆曰。今不可變通。此後漸次減定。好矣。徽之曰。京久勤之外。外方久勤。亦無數矣。上曰。窠闕甚窄。而久勤甚多。將何以區處。尙喆曰。如是數多。故每都目多有陳仕者矣。樂性曰。今番都政。出六甚多。而窠闕狹窄。將有虛司果之慮。聞吏曹則多出復職云。東銓出復職。西銓付虛司果。揆以政格。不當如此。故臣方與吏判相議。以爲推移區處之道。而不可不一經筵稟。故敢此仰達矣。上曰。依爲之。樂性又曰。每於都政。陞堂上五窠事。曾有定式矣。堂下新資之營將中軍。今番皆未滿朔數。無以推移內擬。舊堂上之時在中軍虞候者。雖未滿十朔。此則與營將之準朔有異。內移之際。本無定限。以此移遷作窠。何如。上曰。大臣之意。何如。尙喆曰。舊堂上中軍。與新加資中軍有異。雖未準朔。其所內遷。似不可拘礙矣。上曰。依爲之。竝出擧條上曰。都政一日內。可以了當乎。尙喆曰。似可爲之矣。上曰。今番則不爲親政。似必少遲矣。履之曰。近來從二品祭官。極其苟艱。今番則正朝春享相値。尤難分排。自前如此之時。或以武臣摠管以上。有通融差擬之例矣。上曰。大臣之意。何如。尙喆曰。從二品若不足。則堂上正三品。曾多通融塡差之例。今亦依此擧行。爲好。至於武臣。一許竝差。易致雜亂。如節祭許多祭官。無以分排之時。以已行防禦使以上。推移變通。恐似得宜矣。存謙曰。祭官苟艱之時。不得已以刑官差祭。則該曹不敢自下直差。而亦有草記之規。武臣差祭之時。似當用此例矣。上曰。依爲之。節祭中。寒食則依例通融塡差。此外四節享。則臨時草記擧行。出擧條上曰。獻官事誠可憫。近來百官祿俸不厚。而自備來往。不可不顧念。衣食足然後。可以責禮義。且以致敬之道言之。貧寒者。何暇能致齋。此亦爲欠敬矣。古例則以千摠以上。皆差遣祭官矣。尙喆曰。聖敎至當。而猝難變通。分節享及忌辰。臨時推移差出。似便好矣。履之曰。嘉善中。無以分排差出矣。民始曰。臣於日前。待罪吏議時。差出祭官。嘉善中。除七十以上。不過十四五人。履之曰。武臣中。擇兵使以上差出。好矣。尙喆曰。曾經兵使以上。亦不過十餘人矣。上曰。將臣中。誰經祭官乎。志恒漢膺曰。臣等亦曾經矣。上曰。此不過專委吏曹。大臣照管議定。可也。尙喆存謙曰。事體似然矣。上曰。五享外大祭。則不可以武臣差出矣。尙喆曰。然矣。徽之曰。都目大政。定行於今月二十九日。正朝祭受香相値。百官幾皆遞易。在前如此之時。差祭齋宿之人。雖移拜外任。臺官有行祀後肅謝之例。今亦依此例擧行。何如。上曰。依爲之。濟恭曰。因京畿監司狀啓。坡州吏逋。未捧前後牧使。自臣府今方草記拿囚。而其中洪和輔。以他罪。前已徒配於平安道雲山郡。今雖拿問。畢竟亦當還發配而止。而羅卒往來之際。徒貽外邑弊端。大臣以爲一番仰稟然後擧行。爲好云。故敢此仰達矣。上曰。旣以他罪定配。勿問。可也。弘淳曰。乙未三南收租大縮之故。丙申一年營官需及各樣經用。減分上下事。定奪知委矣。今年收租。幸比常年裁減之政。在所當改。下詢大臣處之。何如。上曰。大臣之意。何如。尙喆曰。收租不減之後。裁減之政。似不可不復矣。上曰。依爲之。竝出擧條濟恭進伏曰。司䆃寺進排事。每多虛實相蒙之患。實無自外照管之道矣。上曰。內入之際。自有憑藉之弊。此不過升斗間事。而貢人輩受弊則大矣。其爲弊源。緣何而至此乎。濟恭曰。貢人輩只自外進排。而渠亦不知弊源之所由矣。上曰。似然矣。大抵近來供上。比前數多。故必多虛實相蒙之弊矣。尙喆曰。此必有中間生弊之端。一番査實。好矣。上曰。査實甚難處矣。上曰。奉朝賀領府事入侍。纂輯諸堂中。追後入來者。亦爲入侍。東浚承命出。與金致仁金陽澤嚴璹具㢞李秉鼎閔弘燮。偕入進伏。陽澤致仁。進前問候訖。上曰。判尹亦入來乎。民始曰。入來矣。上曰。內下日記。卽予在震邸時。記得日用間見聞者也。且外臣不知內間事。故略記其時梗槪。而初不删削。文理亦多未盡處。欲與卿等商議矣。陽澤曰。日記從速頒下然後。外間詳知其時事實。伏望速爲頒布矣。上曰。今番僞造綸音事。極凶悖矣。致仁曰。臣自鄕上來。昨聞領敦寧之所傳。萬古豈有如此凶悖之事乎。不覺痛惋矣。尙喆曰。日記。臣等今當出去考準乎。上曰。一番讀奏。可也。仍命濟恭讀之。濟恭進前讀奏。至兼司書云云。陽澤曰。自上所記。書以職名。似不成體段。亦當改矣。上曰。此與他御製文字有異。直以筵話記之。故如是矣。致仁曰。若以筵話體段言之。則書以職名。亦何妨乎。讀至投書事。上曰。此亦前古所無之事矣。致仁曰。世間豈有如此之事乎。上曰。江華留守。何間上來乎。致仁曰。晦間當上來矣。上曰。北村予何以知之乎。前後慣聞。故知之耳。讀至一處云云。上曰。其下懸注乎。濟恭曰。無矣。僉曰。雖不懸注。豈不知乎。上曰。一篇多有懸注處矣。說話甚多。難以盡讀。其中可觀者。揀讀。可也。濟恭讀至至月初七日記。上曰。聽政之敎。始在於初七日矣。讀至宮官密勿等語。上曰。此事。予不忍汚口矣。至如張志恒刺客之說。予尙未曉其意也。又敎曰。上下卷篇多。下卷中可觀處。一段讀之。可也。濟恭讀下卷。至如何二字。致仁曰。如何二字。似欠分明矣。上曰。予不欲盡書。故只書如何二字。從當改之。好矣。又敎曰。自古凶逆何限。而未有如此事矣。致仁尙喆曰。思之凶悖。不可勝達矣。濟恭讀奏訖。命纂輯堂郞。奉日記先退。重祜以下退出。三司諸臣進伏。弘烈謙彬在源在學宇淳養燮志儉等啓曰。和緩與厚謙。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。輿情憤鬱。久而益激。請和緩爲先削去其號。依律處斷。上曰。不允。又啓曰。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其罪負。不可付處而止。則日昨近地移配之命。尤失太寬。請還寢付處罪人韓翼謩。延安府移配之命。仍施遠竄之典。上曰。不允。又啓曰。付處罪人金相福。以天生妖邪之性。具萬古宵小之行。斷其平生。直一鳳漢之影子也。蝨附狐媚之態。人不忍正視。趨勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。嫉視士流。如復私讐。直與麟謙恒簡輩。腸肚相連。打成一團。其居相職也。薦剡取捨。先承鳳漢之風旨。又聽麟謙之指揮。使賊勢䲭張凶謀益肆者。皆相福之所贊助。而昨冬徐命善疏出之後。宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。至下中官拿鞫之聖敎。雖其成命還寢。而相福之包藏禍心。昭然難掩。若翔雲之換父易祖。乃人倫之大變。而相福實自主張。滅絶天常。萬戮難逭。而畢竟雲賊之妖惡。亦出於相福之釀成。以雲招中疏草一本。送于領府事云云觀之。其爛漫和應。的然可知。逆雲旣已伏法。而相福獨爲晏然者。揆以王章。寧有是理。今以筵話傳說。論相福之罪者。眞是緦功之察耳。且麟謙雲諸賊。亙古所無之惡逆。而拘於平法之新令。孥戮之典。不得快施。輿情之憤鬱。去而愈激。況相福。本以洪家之人。與此三賊。凶謀祕計。無不參涉。則到今罪名。不可止於付處薄勘者。明矣。日昨近地移配之命。揆以國法。尤豈不失之太寬乎。請亟寢付處罪人金相福。公州牧移配之命。爲先施以遠竄之典。上曰。不允。弘烈謙彬在源養燮志儉等啓曰。今番獄事。商輅善海之書礼中。凶言悖說。實是亙古所無之逆節。而趾海纘海之爛漫同情。渠旣自服。則今此酌處之命。實爲失刑之大者。請穩城府定配罪人趾海。濟州牧定配罪人纘海。更令王府拿鞫嚴問。快施當律。上曰。不允。又啓曰。敬彬成運之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府更爲拿鞫得情。上曰。不允。又啓曰。象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢象厚放歸田里之命。仍施絶島定配之典。上曰。不允。又啓曰。洪樂任所處之地。顧何如。而交結凶徒。敢以溫室樹等語。爛漫酬酢於逆雲。綢繆往來於賊謙。名出凶招。非止一再。其在獄體。決不可不嚴覈得情。請洪樂任。亟命王府拿鞫嚴問。上曰。不允。又啓曰。嘻噫痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢肆然以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎。正大。亦何患無辭。而始也締結厚賊。暗逞私憾。終焉慫惥乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慽我殿下之心。嘻噫。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪況兼此數者乎。洞諭昭布。輿情咸激。揆以國法。不可以戚屬。有所容貸。請黑山島定配罪人金龜柱。依律處斷。上曰。不允。又啓曰。韓命周杖配命下之後。臣等得見其疏本。則其措語之凶譎。萬萬叵測。雖以聖敎觀之。旣與常性人有異。渠又稱魚魯莫辨。則其所陳疏。必不能獨自主張。論其遣辭之怳惚𥳽弄。則如此陰凶罔測之人。決不可令該曹杖配。而請杖配罪人韓命周。亟令王府設鞫嚴問。上曰。不允。又啓曰。海南縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贓。綻露於凶賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府嚴鞫得情。快正王法。上曰。不允。又啓曰。大靜縣爲奴罪人金壽賢。以幺麽宦寺。交結士夫。終爲凶賊之根抵。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府拿鞫嚴問。依律處斷。上曰。不允。又啓曰。旌義縣荐棘罪人尹泰淵。本以凶猾之性。素蓄跋扈之志。交結厚賊麟漢。作爲腹心瓜牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵敢售護逆之計觀之。其於平日。祕受泰淵之慫惥。故陰護麟漢。卽曲爲泰淵之地。當此厚賊麟漢置法之後。其陰謀綢繆之狀。尤不可不究覈。施以當律。請旌義縣荐棘罪人尹泰淵。亟令王府拿鞫嚴問得情。快正王法。上曰。不允。又啓曰。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亙古所無。決不可一刻容貸於覆載之間。請爲奴罪人河翼龍金重得。亟命王府拿鞫得情。快正王法。上曰。不允。又啓曰。李弘濟地旣卑微。跡又閃倏。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府拿鞫嚴問。上曰。不允。又啓曰。竄配罪人金載順。性本妖邪。濟以附麗。及當新化之後。尙逭黨與之誅。一世之駭憤。十手之指點久矣。今其一疏。不思革面之圖。敢懷護逆之心。細究全篇。隱然有扶抑之意。必欲售漫漶之計。當此嚴懲討鋤亂逆之日。此等背陽面陰。嘗試凶論之類。決不可薄竄而止。請海南縣竄配罪人金載順。亟令王府拿鞫嚴問。上曰。不允。在源啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。上曰。不允。又啓曰。述海所犯貪贓之外。其在京之時。趾海纘海相簡。綢繆密謀之情跡。必無不知之理。請鏡城府定配罪人述海。拿鞫嚴問得情。上曰。不允。又啓曰。洪龍漢以麟漢之弟。謟事厚謙。至於約婚。則其聲勢之相援。情跡之相關。推此可知。當此鋤治黨與之時。不可置之於輦轂之下。請洪龍漢遠地定配。上曰。不允。又啓曰。國朝用人。惟在科目。而其試取之不公。莫有甚於乙未五月庭試。榜眼一出。國言喧藉。物情之駭惋。久而未已。其在嚴科場重選擧之道。不可以時月之稍久。置而不論。請罷乙未五月庭試榜。上曰。不允。又啓曰。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請爲奴罪人河翼龍金重得。亟命王府拿鞫得情。快正王法。上曰。不允。又啓曰。賊翔之妖邪釁累。豈尋常參訪之類。而安大濟之往來其家。旣發渠招。則其酬酢之情節。不盡究覈。遽蒙宥釋。此雖由於我聖上好生之德意。論以鞫體。決不可放逐而止。請放逐罪人安大濟。更令王府拿鞫得情。上曰。不允。又啓曰。李克生前後罪惡。已悉於憲臣之啓道伯之狀。而其所犯贓。猶屬餘事。向來一疏。萬萬無嚴。當此麟漢伏法之後。其在討凶鋤黨之道。決不可容貸也。明矣。請河東府定配罪人李克生。依律處斷。上曰。不允。又啓曰。錫達以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。上曰。不允。又啓曰。金漢耆辛卯二月之事。雖出於其侄之慫惥指使。而罪大乘間。跡涉同情。幾乎貽累於先大王聖德。日昨備忘。仰認分析之意。揆以國法。有難曲貸。請削黜罪人金漢耆。亟施竄配之典。上曰。不允。又啓曰。竄配罪人金載順。附麗諸逆。受人指點。久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府拿鞫嚴問。上曰。不允。又啓曰。削黜罪人李澤遂會遂。賦性或陰邪或妖侫。無文濫第。爲世指目。久矣。且以麟賊之甥。又與纘海爲妹壻之間也。仰麟賊有若父母。以纘海結爲死友。淸官腴職。無不力取。及至麟賊伏法。纘海遠謫。締結逆孽。興訛鼓妖。終不思改革之圖。如此之類。若置而不論。方來之憂。有不可言。請削黜罪人李澤遂會遂。竝施屛裔之典。上曰。不允。又啓曰。自有向來綸音昭布之後。龜柱之三大罪案。俱係罔赦國人皆知。合啓靳允。已是失刑之大。而今此韓後翼。忽生右袒之計。敢售嘗試之意。其所引喩。萬不近似。卽此一款。其無嚴放肆已極矣。其他稱以時政。顯帶譏訕。此則猶可屬之於言者寧激之義。而至若機事已過。機心尙存一句語。遣辭至凶。用意叵測。聽政實出先王之聖意。諸凶自干惡逆之嚴誅。則爲臣子者。孰敢以機之一字。萌於心發於口。而乃敢以機事機心等語。肆然書之於章奏之間。此與賊輅之機關二字。可謂一串貫來。日前島配之啓。臣亦自知其失之大寬。請韓後翼。亟令王府拿鞫嚴問。上曰。不允。又啓曰。定配罪人趙𡷗。締結厚麟兩賊。向除統制也。有何不安之端。而暗囑麟賊。恐喝儲君。已是罔赦之罪。而必有綢繆之隱情。且交通養賊。難免同情之罪。雖以我聖上好生之德意。至有酌處之命。其在嚴鞫體之道。不可一次刑配而止。請昌城府定配罪人趙𡷗。更令王府拿鞫嚴問。上曰。不允。以上出擧條上命大臣及三司先退。上還內時。命貢市堂上入侍。出榻敎徐命善洪國榮進伏奏曰。臣等依下敎。詳問貢市人弊瘼。則其中魚物廛紙廛帽子廛鉢里廛匙竹廛市民等。皆以爲近來扈衛聽所屬亂廛私賣。故元廛民。則將至失業離散之境云。聞甚痛駭。此後如以亂廛見捉者。雖是大臣衙門所屬。自法司直爲科治。勿用進來之規。何如。上曰。聞甚駭然。依爲之。出擧條上曰。此等事。只可禁其太甚。難用畫一之法矣。國榮曰。然矣。命退。諸臣退出。